انتقادات كثيرة طالت الرئيس الأمريكي دونالد ترامب، بسبب ظهورو، من بعد خروجو من السبيطار، فطوموبيلتو الصغيرة والضيقة، مع مجموعة من الناس خرين، واخا فيه كورونا. وبان ترامب فطوموبيلتو وهو داير كمامة وكيشير بيديه من الكرسي اللوراني، وسط موكب طوموبيلات كان كيساينو يخرج اليوم الاثنين من مركز والتر ريد الطبي العسكري نواحي واشنطن. وبسبب هذ اللقطة بزاف دخليهم الشك فواش ترامب بصح مصاب بكورونا، وإلا فخص كَاع اللي كانو معاه يديروهوم فالحجر الصحي لمدة 14 ليوم، للتاكد من خلوهم من الفيروس، وإلا غينقلوه لعائلاتهم. وقال الدكتور جيمس فيليبس، الطبيب فالسبيطار نفسو، فتويت ليه: “هذا انعدام مسؤولية مذهل !!”. لكن فردو على هذ الانتقادات، قال جود دير، الناطق الرسمي باسم البيت الابيض، ان هذ العملية تدارت بموافقة الأطباء، وخضعات للاجراءات الاحترازية الملائمة، كيف ماتمش اعلام الصحافيين بموعد خروج ترامب باش مايتعادى حد. وكان ترامب علن، الجمعة اللي فات فتويتر، عن إصابتو بكورونا هو ومرتو، ومن بعد هزوه لسبيطار، وعاودو علنو على خروجو بعدما استقرات الحالة ديالو الصحية. 
داير ما بغا ومامسوق لحد.. ترامب فيه كورونا وغادي مع ناس فطوموبيل صغيرة فاش خرج من السبيطار 